CELEX: 52018PC0749
Language: el
Date: 2018-11-20
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.11.2018
            COM(2018) 749 final
            2018/0387(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
               
               
                  Με επιστολή που πρωτοκολλήθηκε στην Επιτροπή στις 12 Σεπτεμβρίου 2018, το Βέλγιο ζήτησε την άδεια να συνεχίσει να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 25 000 EUR. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη με επιστολές της 14ης Σεπτεμβρίου 2018. Με επιστολή της 17ης Σεπτεμβρίου 2018, η Επιτροπή ενημέρωσε το Βέλγιο ότι διέθετε όλες τις απαραίτητες πληροφορίες για την εξέταση του αιτήματος.
               
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις ή παροχές που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών του.
               
               
                  Βάσει του άρθρου 285 της οδηγίας ΦΠΑ, τα κράτη μέλη τα οποία δεν έκαναν χρήση του άρθρου 14 της οδηγίας 67/228/ΕΟΚ του Συμβουλίου
                     1
                  , μπορούν να απαλλάσσουν τους υποκείμενους σε φόρο των οποίων ο ετήσιος κύκλος εργασιών δεν υπερβαίνει τα 5 000 EUR. Δεδομένου ότι το Βέλγιο δεν έκανε χρήση αυτής της δυνατότητας, αυτό είχε ως αποτέλεσμα την εφαρμογή ιδιαίτερα χαμηλού ορίου, το οποίο το 2012 αντιστοιχούσε σε 5 580 EUR.
               
               
                  Ύστερα από αίτημα του Βελγίου, με την εκτελεστική απόφαση 2013/53/ΕΕ του Συμβουλίου
                     2
                  , το Συμβούλιο επέτρεψε στο Βέλγιο να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 25 000 EUR, έως τις 31 Δεκεμβρίου 2015. Η εφαρμογή της εν λόγω απόφασης παρατάθηκε έως τις 31 Δεκεμβρίου 2018 με την εκτελεστική απόφαση (ΕΕ) 2015/2348
                     3
                   του Συμβουλίου. 
               
               
                  Το Βέλγιο ζήτησε την παράταση του εν λόγω μέτρου για ακόμη μία περιορισμένη περίοδο. Το Βέλγιο ανέφερε ότι το ειδικό μέτρο μειώνει τον διοικητικό φόρτο για τους υποκείμενους στον φόρο και για τις φορολογικές αρχές. Ως εκ τούτου, συμβάλλει στην απλούστευση της είσπραξης του φόρου, όπως ορίζεται στο άρθρο 395 παράγραφος 1 της οδηγίας ΦΠΑ. Το μέτρο είναι και θα παραμείνει πλήρως προαιρετικό για τους υποκείμενους στον φόρο.
               
               
                  Σύμφωνα με το Βέλγιο, κατά τα τέλη του 2017, περίπου 142 000 φορολογούμενοι, ήτοι το 15 % του συνόλου των εγγεγραμμένων φορολογουμένων, είχαν κάνει χρήση του ειδικού μέτρου. Οι επιπτώσεις του ειδικού μέτρου στα έσοδα από τον ΦΠΑ παραμένουν αμελητέες. 
               
               
                  Δεδομένων των δυνητικά θετικών επιπτώσεων στη μείωση του διοικητικού φόρτου για τις επιχειρήσεις και τη φορολογική διοίκηση, καθώς και της απουσίας σημαντικών επιπτώσεων στα συνολικά έσοδα από τον ΦΠΑ, προτείνεται η παράταση της παρέκκλισης για ακόμη μία περιορισμένη περίοδο, έως τις 31 Δεκεμβρίου 2021.
               
            
            
               Πρόσφατα, η Επιτροπή δρομολόγησε πρόταση
                  4
                για την τροποποίηση των άρθρων 281 έως 294 της οδηγίας 2006/112/ΕΚ, τα οποία διέπουν το ειδικό καθεστώς για τις μικρές επιχειρήσεις. Συνεπώς, είναι πιθανό να τεθεί σε ισχύ οδηγία η οποία τροποποιεί τα άρθρα αυτά και καθορίζει ημερομηνία από την οποία τα κράτη μέλη οφείλουν να εφαρμόζουν τις αντίστοιχες εθνικές διατάξεις εφαρμογής. Αν η εν λόγω ημερομηνία οριστεί πριν από την εκπνοή της περιόδου ισχύος της παρέκκλισης στις 31 Δεκεμβρίου 2021, η παρούσα απόφαση θα πρέπει να παύσει να ισχύει.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Για το Λουξεμβούργο
                  5
                εγκρίθηκε όριο 30 000 EUR, για την Εσθονία
                  6
                40 000 EUR, για την Ιταλία
                  7
                65 000 EUR, για την Κροατία
                  8
                45 000 EUR, για τη Λετονία
                  9
                40 000 EUR και για τη Ρουμανία
                  10
                88 500 EUR. 
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως είχε ανακοινωθεί στο σχέδιο δράσης για τον ΦΠΑ
                  11
               , καθώς και στο πρόγραμμα εργασίας της Επιτροπής για το 2017
                  12
               , παρουσιάστηκε πρόσφατα η πρόταση της Επιτροπής σχετικά με το καθεστώς για τις ΜΜΕ
                  13
               .
            
            
               Ως εκ τούτου, προτείνεται να εγκριθεί το μέτρο παρέκκλισης έως την 31η Δεκεμβρίου 2021 ή έως την ημερομηνία από την οποία τα κράτη μέλη οφείλουν να εφαρμόσουν εθνικές διατάξεις τις οποίες υποχρεούνται να θεσπίσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ. 
            
            
               •Συνέπεια με άλλες πολιτικές της Ένωσης
            
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια “Small Business Act” για την Ευρώπη»
                  14
                η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση προς όφελος επιπλέον αριθμού μικρών υποκείμενων στον φόρο, αλλά και της φορολογικής διοίκησης.
            
            
               •Επιλογή της νομικής πράξης
            
            
               Προτεινόμενη νομική πράξη: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτημα του Βελγίου και αφορά μόνο το εν λόγω κράτος μέλος.
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Στόχος της πρότασης εκτελεστικής απόφασης του Συμβουλίου είναι η συνέχιση, για τρία ακόμη έτη, μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ποσό των 25 000 EUR και, το οποίο, συνεπώς, έχει δυνητικά θετικό αντίκτυπο στη μείωση του διοικητικού φόρτου για τις επιχειρήσεις και τη φορολογική διοίκηση, χωρίς σημαντικές επιπτώσεις στα συνολικά έσοδα ΦΠΑ. Λόγω του περιορισμένου πεδίου εφαρμογής της παρέκκλισης και της περιορισμένης χρονικά εφαρμογής της, οι επιπτώσεις του μέτρου θα είναι σε κάθε περίπτωση περιορισμένες.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της ΕΕ, δεδομένου ότι το Βέλγιο θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 παράγραφος 1 του κανονισμού (ΕΟΚ, Ευρατόμ) αριθ. 1553/89 του Συμβουλίου.
            
            
               5.ΛΟΙΠΑ ΣΤΟΙΧΕΙΑ
            
         
         
            
               
                  Η πρόταση περιλαμβάνει ρήτρα λήξης ισχύος· αυτόματη λήξη ισχύος. 
               
            
            
               2018/0387 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  15
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την εκτελεστική απόφαση 2013/53/ΕΕ του Συμβουλίου
                  16
               , παρασχέθηκε στο Βασίλειο του Βελγίου η άδεια να εφαρμόζει, έως τις 31 Δεκεμβρίου 2015, ειδικό μέτρο με το οποίο να απαλλάσσει από τον ΦΠΑ τους υποκείμενους στον φόρο ο ετήσιος κύκλος εργασιών των οποίων δεν υπερβαίνει τις 25 000 EUR. Στη συνέχεια, η εν λόγω άδεια παρατάθηκε έως τις 31 Δεκεμβρίου 2018 με την εκτελεστική απόφαση (ΕΕ) 2015/2348 του Συμβουλίου
                  17
               .
            
            
               (2)Με επιστολή που πρωτοκολλήθηκε στην Επιτροπή στις 12 Σεπτεμβρίου 2018, το Βέλγιο ζήτησε περαιτέρω παράταση του ειδικού μέτρου για περιορισμένη περίοδο. 
            
            
               (3)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 14ης Σεπτεμβρίου 2018, σχετικά με το αίτημα που υπέβαλε το Βέλγιο. Με επιστολή της 17ης Σεπτεμβρίου 2018, η Επιτροπή ενημέρωσε το Βέλγιο ότι διέθετε όλες τις απαραίτητες πληροφορίες για την εξέταση του αιτήματος.
            
            
               (4)Σύμφωνα με το Βέλγιο, το ειδικό μέτρο μειώνει τον διοικητικό φόρτο και το κόστος συμμόρφωσης για τις μικρές επιχειρήσεις και για τις φορολογικές αρχές και, ως εκ τούτου, συμβάλλει στην απλούστευση της είσπραξης του φόρου, όπως ορίζεται στο άρθρο 395 παράγραφος 1 της οδηγίας 2006/112/ΕΚ. Το μέτρο είναι και θα παραμείνει πλήρως προαιρετικό για τους υποκείμενους στον φόρο. 
            
            
               (5)Δεδομένων των δυνητικά θετικών επιπτώσεων στη μείωση του διοικητικού φόρτου και του κόστους συμμόρφωσης για τις μικρές επιχειρήσεις και τη φορολογική διοίκηση, καθώς και της απουσίας σημαντικών επιπτώσεων στα συνολικά έσοδα από τον ΦΠΑ που προβλέπεται ότι θα προκύψουν, προτείνεται η παράταση του ειδικού μέτρου για ακόμη μία περιορισμένη περίοδο, έως τις 31 Δεκεμβρίου 2021. 
            
            
               (6)Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε επανεξέταση, είναι πιθανό να τεθεί σε ισχύ οδηγία που τροποποιεί τα άρθρα αυτά και καθορίζει ημερομηνία από την οποία τα κράτη μέλη οφείλουν να εφαρμόζουν τις εθνικές διατάξεις, πριν από την εκπνοή της περιόδου ισχύος της παρέκκλισης στις 31 Δεκεμβρίου 2021. Εάν συμβεί αυτό, η παρούσα απόφαση θα πρέπει να παύσει να ισχύει.
            
            
               (7)Η παρέκκλιση δεν έχει καμία επίπτωση στους ιδίους πόρους της Ένωσης που προέρχονται από τον ΦΠΑ, επειδή το Βέλγιο θα προβεί σε υπολογισμό της αντισταθμιστικής αποζημίωσης, σύμφωνα με το άρθρο 6 παράγραφος 1 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  18
               . 
            
            
               (8)Επομένως, η απόφαση 2013/53/ΕΕ θα πρέπει να τροποποιηθεί αναλόγως.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
         
         
            
               Το άρθρο 2 της εκτελεστικής απόφασης 2013/53/ΕΕ αντικαθίσταται από το ακόλουθο κείμενο: 
            
            
               «Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2013 έως την πρώτη χρονικά από τις ακόλουθες δύο ημερομηνίες:
            
            
               α)
                     την 31η Δεκεμβρίου 2021, 
            
            
               β)
                     την ημερομηνία από την οποία τα κράτη μέλη οφείλουν να εφαρμόσουν εθνικές διατάξεις τις οποίες υποχρεούνται να θεσπίσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ, τα οποία διέπουν το ειδικό καθεστώς για τις μικρές επιχειρήσεις.».
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2019. 
            
            
               Άρθρο 3
            
            
               Η παρούσα απόφαση απευθύνεται στο Βασίλειο του Βελγίου.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ 71 της 14.4.1967, σ. 1303/67.
               
               
                  
                     (2)
                  
                        Εκτελεστική απόφαση 2013/53/ΕΕ του Συμβουλίου, της 22ας Ιανουαρίου 2013, που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 22 της 25.1.2013, σ. 13-14.
               
               
                  
                     (3)
                  
                        Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 330 της 16.12.2015, σ. 51-52. 
               
               
                  
                     (4)
                  
                        Πρόταση οδηγίας του Συμβουλίου για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς μικρών επιχειρήσεων, 18.1.2018, COM(2018) 21 final.
               
               
                  
                     (5)
                  
                        Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7). 
               
               
                  
                     (6)
                  
                        Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (7)
                  
                        Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (8)
                  
                        Εκτελεστική απόφαση (ΕΕ) 2017/1768 του Συμβουλίου, της 25ης Σεπτεμβρίου 2017, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 250 της 28.9.2017, σ. 71).
               
               
                  
                     (9)
                  
                        Εκτελεστική απόφαση (ΕΕ) 2017/2408 του Συμβουλίου, της 18ης Δεκεμβρίου 2017, που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 342 της 21.12.2017, σ. 8).
               
               
                  
                     (10)
                  
                        Εκτελεστική απόφαση (ΕΕ) 2017/1855 του Συμβουλίου, της 10ης Οκτωβρίου 2017, με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 19).
               
               
                  
                     (11)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (12)
                  
                        Πρόγραμμα εργασίας της Επιτροπής 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final.
               
               
                  
                     (13)
                  
                        Πρόταση οδηγίας του Συμβουλίου για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς μικρών επιχειρήσεων, 18.1.2018, COM(2018) 21 final.
               
               
                  
                     (14)
                  
                        COM(2008)394 της 25ης Ιουνίου 2008.
               
               
                  
                     (15)
                  
                        ΕΕ L 347 της 11.12.2006, σ. 1.
               
               
                  
                     (16)
                  
                        Εκτελεστική απόφαση 2013/53/ΕΕ του Συμβουλίου, της 22ας Ιανουαρίου 2013, που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 22 της 25.1.2013, σ. 13).
               
               
                  
                     (17)
                  
                        Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 51). 
               
               
                  
                     (18)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (ΕΕ L 155 της 7.6.1989, σ. 9).